31974R1579
L 168/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1579/74 НА КОМИСИЯТА
от 24 юни 1974 година
относно процедурата за изчисляване на таксата върху вноса на продукти, получени от преработката на зърнени култури и ориз и предварителното фиксиране на тази такса за тези продукти и за комбинирани фуражи, произведени от зърнени култури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 120/67/ЕИО на Съвета (1) от 13 юни 1967 г. относно общата организация на пазара на зърнени култури, последно изменен с Регламент (ЕИО) № 1125/74 (2), и по-специално член 15, параграф 3 и член 24 от него,
като взе предвид Регламент № 359/67/ЕИО на Съвета (3) от 25 юли 1967 г. относно общата организация на пазара на ориз, последно изменен с Регламент (ЕИО) № 1129/74 (4), и по-специално член 13, параграф 3 и член 25 от него,
като взе предвид Регламент (ЕИО) № 1052/68 на Съвета (5) от 23 юли 1968 г. относно режима за внос и износ на продукти, получени от преработката на зърнени култури и от ориз, последно изменен с Регламент (ЕИО) № 881/73 (6), и по-специално член 2, параграф 2 и член 5 от него,
като има предвид, че променливият компонент на таксата върху преработените продукти, обхванати от Регламент (ЕИО) № 1052/68, обикновено се фиксира за месец и се променя през периода на интервала в съответствие с промените на таксата върху основния продукт; като има предвид, че тези изменения невинаги имат незабавен ефект върху цената на внесените преработени продукти; като има предвид, освен това, че споменатият по-горе регламент предвижда променливият компонент да не се променя през месеца освен ако изменението на таксата върху основните продукти достигне дадена граница, която трябва да се фиксира;
като има предвид, че с оглед на прилагането на член 5 от Регламент (ЕИО) № 1052/68 променливият компонент на таксата върху преработените продукти, които отговарят на условията за възстановяване при производство, предоставяно за основните продукти, използвани при тяхното производство, трябва да се намали със сумата на това възстановяване за количествата на тези продукти, използвани за изчисляването на променливия компонент;
като има предвид, че в съответствие с член 15, параграф 3 от Регламент 120/67/ЕИО и член 13, параграф 3 от Регламент № 359/67/ЕИО приложното поле на разпоредбите за предварително фиксиране на таксата върху вноса може да се разшири изцяло или частично, за да покрие преработените продукти и комбинираните фуражи, произведени от зърнени култури; като има предвид, че с оглед на условията на пазара и изискванията на международната търговия по отношение на тези продукти, такова разширяване на приложното поле трябва да се извърши сега;
като има предвид, че поради условията и спецификата на търговията с малц е необходимо, когато таксата е фиксирана предварително, да се предвиди възможността за събиране на премия, така че малцът, внесен по този режим, да достига до Общността при условия, които не застрашават равновесието на пазара;
като има предвид, че Регламент (ЕИО) № 1080/68 на Комисията (7) от 26 юли 1968 г. относно процедурата за изчисляване на таксата върху продукти, получени от преработката на зърнени култури и ориз и за предварителното фиксиране на таксата за някои от тези продукти, последно изменен с Регламент (ЕИО) № 1047/73 (8), предвижда предварителното фиксиране на таксата върху вноса само за някои преработени продукти; като има предвид, освен това, че въпросният регламент беше изменян многократно; като има предвид, че от съображения за яснота, той трябва да бъде заменен с настоящия регламент;
като има предвид, че предвидените в настоящия регламент мерки са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
ДЯЛ I
Изменяне на таксата
Член 1
1. Когато през месеца на внос на продукти, обхванати от Регламент (ЕИО) № 1052/68, таксата в сила за 100 кг от основния продукт превиши с 0,25 разчетни единици средната такса, коригирана в съответствие с член 2, параграф 1, алинея втора на въпросния регламент, върху същото количество през първите 25 дни на предходния месец, променливият компонент на таксата върху преработения продукт се увеличава със стойност, равна на установеното превишаване, закръглено до 0,25 разчетни единици или до най-близкото кратно на 0,25 разчетни единици, като стойността на това превишаване след това се умножава с коефициента, показан в колона 4 на приложението към Регламент (ЕИО) № 1052/68.
Това увеличение се прилага от деня, следващ този, на който е установено превишаването.
Когато, впоследствие през същия месец, таксата в сила се различава с не по-малко от 0,25 разчетни единици на 100 кг от основния продукт от променливия компонент, увеличен, както е уточнено по-горе (преди умножаването с коефициента, посочен по-горе), този променлив компонент се увеличава или намалява със сума, равна на установената разлика, закръглена до 0,25 разчетни единици или до най-близкото кратно на 0,25 разчетни единици, като закръглената разлика след това се умножава с коефициента, посочен по-горе.
Независимо от това, размерът на таксата в никакъв случай не може да се намалява под нивото, фиксирано на първия ден на месеца.
2. За прилагането на параграф 1 за продукти, попадащи в тарифна подпозиция 23.02. А, таксата на 100 кг „основен продукт“ се изчислява чрез събиране заедно на таксите за 100 кг твърда пшеница, 100 кг ечемик и 100 кг царевица и разделяне на сбора на 3.
ДЯЛ II
Такса върху продукти, които отговарят на условията за възстановяване при производство
Член 2
Променливият компонент на таксата, изчислен в съответствие с член 2 от Регламент (ЕИО) № 1052/68, приложим за 100 кг преработени продукти, изброени в член 5 на този регламент, се намалява със сума, равна на възстановяването при производство, предоставено на датата на внасяне за:
а)
180 кг царевица за преработка на натрошена царевица и царевично брашно за пивоварната промишленост;
б)
161 кг царевица за преработка на скорбяла, по отношение на брашна и едро брашно от саго, маниока, плодове от сем. Maranta arundinacea, салеп и други корени и грудки, които попадат под позиция 07.06. А на Общата митническа тарифа;
в)
220 кг твърда пшеница за преработка на скорбяла, по отношение на скорбяла от пшеница;
г)
152 кг булгур от ориз за преработка на скорбяла, по отношение на скорбяла от ориз;
д)
161 кг царевица за преработка на скорбяла, по отношение на скорбяли различни от тези от пшеница и ориз;
е)
400 кг твърда пшеница за преработка на скорбяла, по отношение на глутен от пшеница;
ж)
200 кг царевица за преработка на скорбяла, по отношение остатъци от производства на скорбяла от царевица (с изключение на концентрирани води за опресняване), със съдържание на протеин, изчислено като сух продукт, превишаващо 40 % тегловни;
з)
210 кг царевица за преработка на скорбяла, по отношение на глюкоза със или без добавени ароматизиращи или оцветяващи вещества под формата на бял кристален прах, дори агломерирана;
(и)
161 кг царевица за преработка на скорбяла, по отношение всички други глюкози и глюкозни сиропи, със или без ароматизиране или оцветяване.
ДЯЛ III
Предварително фиксиране на таксата
Член 3
1. По отношение на вноса на продуктите, посочени в член 1, буква г) от Регламент № 120/67/ЕИО и в член 1, буква в) от Регламент № 359/67/ЕИО, таксата, приложима в деня, в който е подадено заявлението за лицензия, се прилага по отношение на вноса, който ще се извърши по всяко време през срока на валидност на лицензията, ако заявителят поиска това при подаване на заявлението за лицензията и при условие че го направи преди 13 часа.
В случая, предвиден в предходната алинея, таксата се коригира, ако е необходимо, по отношение на праговата цена в сила през месеца на внос за основните продукти или продуктите, взети като основа за изчисляване на променливия компонент на таксата, без да се засяга възможното прилагане на член 15, параграф 3, алинея втора от Регламент № 120/67/ЕИО.
Тази корекция се извършва чрез увеличаване или намаляване на таксата с разликата между праговата цена в сила през месеца на прилагането за 100 кг основен продукт и тази в сила през месеца на внос, като тази разлика се коригира с коефициента, посочен в колона 4 на приложението към Регламент (ЕИО) № 1052/68.
2. По отношение на продуктите, които попадат в тарифна позиция № 11.07 се добавя премия към фиксираната предварително такса. Тази премия на 100 кг преработени продукти е равна на премията, приложима съгласно член 15 от Регламент № 120/67/ЕИО и съгласно Регламент № 140/67/ЕИО на Съвета (9) от 21 юни 1967 г. относно правилата за предварително фиксиране на такси върху зърнени култури, последно изменен с Регламент (ЕИО) № 2345/70 (10) и в съответствие със скалата в сила в деня, в който е подадено заявление за лицензия, за количеството основен продукт, взет като основа за изчислението на променливия компонент на таксата.
Без да се засяга възможното приложение на член 9, буква б) от Регламент № 140/67/ЕИО, премията се определя във връзка с месеца на действителния внос на преработения продукт, като премията, приложима за извършения внос през последния месец на валидността на вносната лицензия, е равна на приложимата за внос, извършен през предходния месец.
Член 4
За всеки продукт, обхванат от този дял, срокът, за който е възможно да се получи предварително фиксиране на таксата, може да се намали в съответствие с процедурата, предвидена в член 26 от Регламент № 120/67/ЕИО.
ДЯЛ IV
Общи разпоредби
Член 5
Държавите-членки съобщават на Комисията на петнадесето число на всеки месец по отношение на предходния месец:
а)
общото количество преработени продукти, за които са издадени вносни лицензии;
б)
количествата, за които са издадени вносни лицензии с предварително фиксиране на таксата.
Тези данни се представят по специфични ставки на таксата върху продуктите.
Член 6
Регламент (ЕИО) № 1080/68 се отменя.
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юни 1974 година.